
Lovord om Emilie Richards



«I tråd med quiltmotivet som inspirerer de fengslende historiene fra Shenandoah Valley, syr Richards på nennsomt vis sammen gamle og nye karakterer, broderer historiene deres med en mesterlig balanse av empati og følelser.»

–Booklist om Den vakreste gaven



«En ny rørende og morsom historie om innbyggerne i Shenandoah Valley… Karakterene hennes er vidunderlige.»

–Romantic Times BOOKreviews om Den vakreste gaven



«Stjerneklare netter undersøker hvorfor vi er som vi er og hvordan vi tar våre valg –og hvor givende det kan være.»

–BookPage



«En magisk tolkning av den følelsesmessige klangbunnen av kjærlighet og sorg, svik og forsoning ved hjelp av en fargerik skildring av karakterene. Richards’ bøker i den uimotståelige, quiltinspirerte Shenandoah Valley-serien gløder av varme, klokhet og medfølelse.»

–Booklist om Stjerneklare netter



«Emilie Richards er magisk med ord.»

–Romantic Times BOOKreviews


EMILIE RICHARDS

Den vakreste gaven

OVERSATT AV Mona Berge


Til alle quiltere som bruker sitt fantastiske talent for å hjelpe andre, særlig alle de som jobber så hardt for

Quilt for a Cure.


Prolog

Mesteparten av tiden følte Kendra Taylor at stundene sammen med niesene fylte tomrommet hun følte innvendig. Når Alison eller Hannah la de lubne armene rundt halsen hennes eller plantet et vått kyss på kinnet hennes, følte hun alltid takknemlighet over at hun og moren deres, hennes yngre søster, endelig hadde klart å bygge en bro over avgrunnen som den dysfunksjonelle barndommen deres hadde skapt.

Men «mesteparten av tiden» betydde også at det var stunder, som denne, da Kendra lengtet etter å kunne nyte mer enn en dag, eller kanskje en uke, med bråk, støy og barnelatter sammen med ektemannen Isaac. Mens hun så   fire år gamle Alison plante en rød og hvit nisselue på de rødgylne krøllene sine, kjente hun et velkjent stikk av lengsel.

–De er sannelig noe for seg selv, ikke sant?

Hun snudde seg da hun hørte Isaacs stemme. Han sto bak henne og smilte til de små jentene som sto midt i mengden av folk som hadde samlet seg for å se på det store juletreet på Ellipse-plassen i Washington D.C. I bakgrunnen ruvet Det hvite hus. Det var kaldt, så det var mye mulig at det ville begynne å snø. Selv ikke landets mektigste familie kunne stoppe et lett snøfall senere den kvelden.

–De er det, sa Kendra. Hun måtte snakke høyt for å bli hørt over et high school kor som sang «The Night Before Christmas» til alles store fryd. –De jentene vet hvordan de skal få det de vil ha.

Uten å bruke spisse albuer eller smiske seg til fordeler, hadde jentene ormet seg helt frem til første rekke. Hannah, som snart fylte åtte år, viste søsteren hvor langt fremme hun kunne stå, men Jamie, moren deres, sto like bak –nær nok til å gripe inn i tilfelle det skulle bli nødvendig. Det var så mye å se på; modelltog som kunne friste enhver liten jente, og femti mindre juletrær, et for hver delstat. Jamie tok ingen sjanser.

–Det har vært et veldig hyggelig besøk, sa Isaac.

Kendra stakk armen innunder hans og hvilte hodet mot skulderen hans et øyeblikk. Jamies ankomst hadde vært en overraskelse. De hadde ikke sett henne siden Labor Day, da hun og døtrene hadde tatt et fly for å besøke dem og vise dem planene hun hadde for en utleiehytte på eiendommen Kendra og Isaac eide i Shenandoah Valley. Og så, forrige fredag, da Kendra i forbifarten hadde nevnt på telefonen at hun og Isaac ikke hadde noen spesielle planer for denne helgen, hadde Jamie og jentene kommet på overraskelsesbesøk. Siden det for lengst var bestemt at de skulle feire jul sammen i byen, kom dette besøket som en overraskelse.

Til venstre for dem sto to høyrøstede par og talte ned sekundene til klokken slo fem og syttifem tusen lys skulle tennes på juletrærne. Kendra så på Alison som klappet ivrig i hendene da lysene ble tent og den praktfulle granen ble forvandlet til et magisk tre.

–Jeg gruer meg til de reiser igjen, selv om de snart skal komme tilbake, sa Kendra.

–Jamie skal begynne å lete etter en jobb straks hun har gjort ferdig mastergraden. Har hun sagt noe om hvor hun har lyst til å bo? Kan dette besøket ha noe med jobbjakten å gjøre?

–Hun har vært overraskende svevende, må jeg si.

Isaac så ned på henne. –Hva tror du det skyldes?

–Kanskje hun vet at jeg ikke kommer til å like det?

Isaac var ikke kjekk på en konvensjonell måte, men han var sjarmerende, høy og bredskuldret, håret og øynene hadde den samme gyllenbrune fargen. Det fornøyde uttrykket myknet opp de markerte trekkene. Nå smilte han svakt og strøk en finger over kinnet hennes.

–Synes du ikke at Jamie er for gammel til å trenge din velsignelse, K. C?

Når Isaac så på søsteren hennes, visste Kendra at han så den nye Jamie, den eneste Jamie han hadde kjent. Noen ganger misunte hun ham det. Ja, den Jamie hun så var i det minste delvis en ansvarlig voksen, en god mor og fabelaktig kokk, en begavet arkitektstudent, en likefrem ung kvinne som ikke så seg tilbake –til den tiden da hun hadde vandret formålsløst og farlig gjennom ungdomstiden. Denne modne Jamie innrømte villig alle sine feil og ga andre råd for at de skulle unngå å havne i de samme fellene som hadde fanget henne. Hun var klok, tilgivende og ivrig etter å gjøre det godt igjen hvis hun hadde gjort en feil.

Men hva med den andre Jamie, søsteren som hadde forsvunnet i årevis, som ikke et øyeblikk hadde tenkt på den smerten hun påførte andre, som hadde satt to døtre til verden uten å la Kendra bli kjent med dem? Dessverre var det den Jamie som fremdeles lurte i bakhodet på Kendra. I Kendras verste mareritt, var det den Jamie som kom tilbake, og vips, så forsvant det nye vennskapet, niesene ble revet vekk fra henne, og hun og Isaac ble alene igjen. Uten Jamie, uten jentene, uten håp om at barn noensinne ville være en del av livet deres.

–Jeg er ikke sikker på om hun trenger min velsignelse, sa Kendra. –Men jeg tror at hun helst vil unngå bråk.

–Det er ganske normalt. Jeg liker ikke bråk, jeg heller, gjør du?

Hun hørte den lett tilslørte påminnelsen om å slappe av. Jamie hadde dukket opp igjen for halvannet år siden, og det var ikke stort å sette fingeren på når det gjaldt henne. Hun var en spontan og liberal mor med få faste regler og en tendens til å overse presise leggetider. Men under den tynne fasaden av bekymringsløshet, lærte jentene å ha respekt for andre, de lærte å tro på seg selv og sine egne evner og hvor viktig det var å ta gode valg. Jamie så ut til å gjøre en utmerket jobb.

–Vel, du vet at jeg har problemer med å la være å bekymre meg. Det er en inngrodd del av meg. Kendra klemte armen hans, så tullet hun skjerfet tettere om halsen. –Og akkurat nå er jeg bekymret for Alison. Hun ser utslitt ut.

Det la visst Jamie også merke til, det skulle hun ha. Mens Kendra så på, strakte Jamie ut hånden og lot den hvile på Alisons skulder. Hva det enn var hun så, så gjorde det susen, for Alison gikk tilbake og stilte seg ved siden av moren, og like etter fulgte mørkhårede Hannah etter.

–Kanskje hun kan ta en lur mens vi lager middag, sa Isaac.

Kendra tvilte på det, men hun hadde noen enkle puslespill og noen bildebøker i et skap. Jamie og jentene kom bort til dem. Kendra la armen rundt Hannahs skuldre, og Isaac løftet opp Alison og bar henne gjennom mengden.

–Er dere to klare til å dra hjem? spurte Kendra.

Hannah lente seg til tantens hofte. Hun var fullstendig uvitende om at hun hadde arvet sin mors delikate skjønnhet. I dag hadde hun på seg et dongeriskjørt, en stor genser med Harry Potter-motiv, og stripete strømpebukse. Hun hadde fått låne Kendras fuskepelsjakke som rakk henne til knærne. Det skulderlange håret var festet høyt oppe på hodet i en hestehale. Kendra hadde forsøkt å få henne til å ta på seg en lue, men det hadde ikke gått.

–Alison er klar. Jeg vil gjerne bli, men hun blir så sur når hun er sliten, sa Hannah.

Kendra skjulte et smil og klemte skulderen hennes samtykkende. Hannah var veslevoksen og hadde god fantasi, var veltalende og intuitiv. Hun holdt lillesøsteren i stramme tøyler; noen ganger mistenkte Kendra at hun holdt Jamie i stramme tøyler også.

–Hvis vi går nå, slipper vi unna de verste køene på T-banen, sa Kendra. –Og jeg har hummus og pitabrød som dere kan spise mens onkel Isaac og jeg lager middag.

Hannah smilte og løp i forveien for å nå igjen Isaac og Alison som bante seg vei gjennom mengden. Kendra fortsatte å gå sammen med Jamie. De snakket ikke sammen før det ble mer glissent rundt dem og de gikk ved siden av hverandre mot nærmeste T-banestasjon på McPherson Square. T-banen ville føre dem under Potomac og hjem til Arlington.

Jamie så at en mann målte henne med blikket. Hun kastet det mørke håret over skulderen og sendte ham et lite smil, bare nok til at hun lot ham få vite at hun hadde lagt merke til det beundrende blikket hans, men ikke nok til å oppmuntre ham til å ta kontakt. Så snudde hun seg mot Kendra, som ikke kunne annet enn å bli imponert over søsterens selvsikkerhet.

–Jeg er så glad for at vi fikk tatt denne turen, sa Jamie. –Det var rene luksusen å sette seg på et fly. Det er så mange muligheter som har åpnet seg for meg nå som jeg endelig får disponere pengene mine.

Kendra hadde lurt på hvordan Jamie kom til å takle det betydelige beløpet hun nylig hadde arvet etter faren. Da Kendra hadde fått sin del åtte år tidligere, hadde hun latt pengene bli stående i banken. Hun tok bare ut litt av renteutbyttet når det skulle kjøpes inn noe stort; stort sett levde hun og Isaac ganske nøkternt. De brukte ikke mer penger enn de tjente. Det var selvfølgelig godt å vite at de ikke behøvde å spare til uforutsette utgifter, de hadde ikke huslån eller billån, så de kunne gjøre nesten alt de hadde lyst til.

Inntil hun fylte tjueåtte året før, og hun fikk tilgang til arven, hadde Jamie valgt å klare seg selv uten hjelp eller overoppsyn fra bobestyreren. I mange år hadde hun snudd og vendt på hver penny. Det måtte ha vært en stor omveltning.

–Det er fantastisk bare å kjøpe en flybillett på impuls, sa Jamie, som om hun leste søsterens tanker. –Men jeg klarer ikke å venne meg av med å gjøre alt på billigst mulig måte. Det er innprentet i meg. Jeg klipper fremdeles ut kuponger for å få rabatt i matbutikkene. Hun lo lavt og melodisk. –Jeg kjøpte tre bokser mais i forrige uke fordi jeg fikk den tredje på kjøpet. Jeg nærmet meg kassen da det plutselig gikk opp for meg at ingen av oss er spesielt glad i mais, og vi behøver aldri å spise det igjen.

–Jeg forsøkte å la være å tenke på det da jeg fikk arven, men det er ganske vanskelig. Jeg lurte på hvordan det var for deg.

–Jeg har latt investeringene stå hvor de er. Du kan si hva du vil om Jimmy Dunkirk, men han kjente de rette menneskene som kunne forvalte formuen. Jeg ser ingen grunn til å endre på det nå.

Jimmy Dunkirk, faren deres, døde på en like spektakulær måte som han levde –i en fallskjermulykke. Selv om han hadde vært en skjødesløs og fraværende far, hadde han forvaltet sin egen arv godt og overlatt dem videre til døtrene. Kendra ville ha foretrukket kjærlighet og omsorg, men hun var ganske sikker på at penger var det eneste Jimmy hadde vært i stand til å gi dem.

Hun så en anledning og benyttet seg av den. –Om ikke annet, så vil pengene hjelpe deg til å etablere deg når du har tatt eksamen. Jeg vet at du har over et år igjen av studiene. Men har du lagt noen planer for fremtiden?

De hadde nesten nådd igjen Isaac og jentene før Jamie svarte. –Vel, til en viss grad.

–Hva da til en viss grad? spurte Isaac, som om han hadde deltatt i samtalen hele tiden.

–Jeg spurte Jamie om fremtidsplanene hennes, sa Kendra.

De ble avbrutt av Alison som pekte på en butikk med julepyntet utstillingsvindu. Isaac satte henne ned, og hun stirret fascinert på alt som foregikk i utstillingsvinduet, og til slutt måtte hun nærmest slepes videre. Anledningen til å finne ut mer om Jamies planer, var borte.

De kom frem til stasjonen, og Jamie tok Hannahs hånd i rulletrappen. Da de kom ned på plattformen, satte jentene seg på en benk, og Isaac snakket med dem. Kendra ble stående sammen med Jamie.

–Jeg har ventet på at du skulle legge merke til det, men det har du ikke gjort, sa Jamie.

–Hva da?

–Hva som er annerledes ved meg.

Kendra bet seg tankefullt i leppen. –Siden sist du var her?

–Mmm.

Kendra stirret på søsteren. Det mørke håret hennes var fremdeles langt –rakk henne til midt på ryggen, og var tykt og bølgete. Figuren hennes syntes ikke under den rosa boblejakken. Men Kendra hadde ikke lagt merke til om Jamie hadde lagt på seg eller gått ned i vekt. Hun gikk fremdeles med ettersittende jeans som fremhevet den smale midjen og de smale hoftene. Hun tiltrakk seg oppmerksomhet på grunn av det gode utseendet og den selvsikre holdningen, og hun møtte blikket til alle menn som kikket på henne.

Isaac kom bort til dem, men stilte seg slik at han kunne holde øye med jentene. –Jeg har ikke sett deg røyke.

Kendra kom plutselig på det samme. –Har du sluttet? spurte hun Jamie. –Du har alltid passet på å røyke utendørs, så jeg har rett og slett ikke tenkt over det.

–Jeg har sluttet, nikket Jamie. –Jeg sluttet da jeg kom hjem til Michigan etter Labor Day.

–Bra for deg, sa Kendra og dultet smilende til armen hennes.

–Ja, godt gjort, sa Isaac.

Kendra hørte at banen deres nærmet seg. –Hva fikk deg til å slutte?

–Jeg røyker aldri når jeg er gravid.

Et øyeblikk trodde Kendra at hun hadde hørt feil. Men da hun skjønte at hun hadde hørt riktig, begynte hun straks å lete etter en forklaring bortsett fra det åpenlyse. Jamie ville bare vise at hun kunne slutte og hadde allerede bevist det to ganger. Nå erklærte hun at det var på tide å slutte for godt.

Men selv mens hun tenkte dette, visste Kendra at det ikke var det søsteren hadde ment i det hele tatt. På sin egen måte hadde Jamie svart på Kendras spørsmål om fremtiden. Hun hadde ikke skiftet samtaleemne; hun hadde gitt en forklaring. Idet erkjennelsen gikk opp for henne, ulte tomrommet i henne –tomrommet som aldri kunne bli fylt med et barn fordi hun ikke kunne risikere å bære frem et.

Jamie hadde allerede vist at hun kunne bli gravid uten å anstrenge seg. To håndfaste bevis på det satt på benken bak dem. Hannah og Alison var fruktene etter to tilfeldige forhold. Ingen av svangerskapene hadde vært planlagt.

–Er du gravid? spurte hun. Banen var fremdeles ute av syne, men lyden ble stadig sterkere.

Jamie la en hånd på Kendras arm. –Ikke ennå.

Kendra forsøkte å forstå hva hun mente. De sto og ventet på T-banen, folk myldret rundt dem, Isaac sto ved siden av henne, og de skulle hjem til en fredelig familiemiddag før Jamie og jentene forsvant igjen. Men det var noe her hun ikke forsto, noe som var så stort at Jamie hadde valgt dette øyeblikket for å tone det ned. Hun hadde trengt mange mennesker i nærheten, travelhet, støy, for å komme med erklæringen.

–Jeg skjønner ikke hva du mener, sa Kendra og hørte selv den skarpe undertonen i stemmen sin. –Har du bestemt deg for å få enda et barn? Mens du studerer? Har du møtt en ny mann? En du er forelsket i?

–Nei, en annen er forelsket i denne mannen. Jamie så granskende på søsteren og smilte prøvende. –Du spurte meg om planene mine for fremtiden. Vel, i nærmeste fremtid vil jeg få barn. Ditt barn, Kendra. Ditt og Isaacs.

Kendra stirret måpende på søsteren, men Jamie fortsatte ufortrødent. –Jeg vil være surrogatmoren deres. Jeg er sunn og frisk, og legen har gitt meg klarsignal. Du kan unnfange, og jeg kan bære det frem. Det er mitt største ønske, og jeg vil gjøre det denne sommeren når jeg har gjort unna mesteparten av avhandlingen. Jeg kan bo i utleiehytta i dalen –hvis den er ferdig da –og holde et øye med bygningsarbeiderne som bygger ferdig det nye huset deres. Det vil være lærerikt også. Planene for huset skal du få til jul.

–Jamie…

Jamie holdt hånden avvergende opp. –Jeg kan ta en pause fra undervisningen til jeg har bestemt meg for hvilket område jeg vil konsentrere meg om. Tidspunktet passer utmerket for meg, og jeg vet at det passer for deg.

Banen kom kjørende og stoppet. Men Kendra kunne like gjerne ha stått på en nyoppdaget planet. Hun hadde ikke ord for å beskrive hva hun følte. Det måtte være slik jentene hadde følt det mens de sto og holdt pusten og ventet på at lysene på det store juletreet skulle bli tent.

Jamie klemte armen hennes. –Ikke gjør det vanskelig, Ken. Det er lett. Du behøver bare å si ja. La meg få gjøre dette for deg og Isaac. La meg få gjøre det for oss alle.


KAPITTEL 1

Jamie Dunkirk kunne selge omtrent hva det skulle være. Hun hadde kanskje ikke alltid brukt det talentet på best mulig måte, men i løpet av sine tjueni år hadde hun vist at hun var dyktig til å trekke raske slutninger og overbevise folk om at de var nødt til å ha hva det nå var hun tilbød. Hun visste at hun var flink til å bygge opp forventningen til kjøperen var klar til å ta skrittet fullt ut.

Men ingenting hadde vært vanskeligere å selge enn dette tilbudet til Kendra og Isaac om å bære frem barnet deres.

Men til slutt var det søsteren og svogerens inderlige lengsel etter et barn, og ikke hennes fremragende selgerevner, som hadde seiret. De hadde ikke vært lette å overtale med ord. De hadde tenkt og grublet og overveid alt som kunne gå galt og veid det opp mot muligheten for å få et eget barn. Vektskålene hadde ikke vært i balanse, for å si det sånn.

Hvis alt gikk som det skulle, ville et av de befruktede eggene en lege hadde satt inn i henne tre dager tidligere, feste seg og ligge og vokse og utvikle seg de neste ni månedene. Og når den babyen ble født, og hun overlot den skrikende, lille bylten til de rettmessige foreldrene, visste Jamie at hun ville ha gjennomført sitt livs salg –og hun var kjøperen. Hun ville ha kjøpt tilgivelse.

–Ærlig talt! Som så ofte før ble tankene hennes avbrutt av en av døtrene. –Er du sikker på at du ikke har kjørt forbi? spurte Hannah.

Jamie så over på passasjersetet i minivanen. Den eldste datteren hennes førte pekefingeren langs ruten på kartet over Virginia. Hun kom til å få træler før de var fremme i Toms Brook.

–Avkjørselen kommer snart, sa Jamie. –Tante Kendra er fremdeles like bak oss, ikke sant? Tror du ikke at hun ville ha ringt meg på mobilen hvis jeg hadde kjørt for langt?

Hannah så oppgitt ut, men Jamie klandret henne ikke. Livet deres hadde forandret seg drastisk siden slutten av mai. Selv ikke Hannah, som ellers var så rask til å tilpasse seg alt nytt, hadde klart å holde tritt med alt som skjedde. Først hadde de sagt opp leiekontrakten på huset i Michigan –det eneste hjemmet Hannah egentlig husket –så hadde de pakket alt de eide og satt mesteparten på et lager. Til slutt hadde Hannah og Alison tatt farvel med vennene og foreldrene til vennene som utgjorde deres lille verden. Fremtiden var som et digert spørsmålstegn, og selv ikke en hel uke sammen med Kendra og Isaac hadde kurert Hannah for angsten for det ukjente.

Dessverre var det bare toppen av isfjellet. Hannah visste ikke at moren hennes kanskje var gravid med tanten og onkelens barn. Jamie ville ikke si noe om det før testen var positiv. Men tanken på å forklare en åtteåring, selv en så moden og intelligent åtteåring som Hannah, om surrogati, fikk Jamie til å krympe seg.

Hannah så seg over skulderen for å se om Kendra fulgte etter. –Jeg må på do.

–Det var derfor jeg ba deg om å la være å drikke den siste juicen.

–Finnes det noe bevis for at jeg ikke ville vært tissetrengt nå hvis jeg ikke hadde drukket den? Hun lød mer interessert enn kamplysten.

Hannahs analytiske sinn var Jamies belønning for å ha ligget med Hannahs far, en fremgangsrik advokat. Larry Clousell var lite interessert i datteren. Han likte ikke barn, ikke hadde han tid til å være far heller, så mange interessante og høyprofilerte saker som han hadde på gang hele tiden. Men dette lille eplet hadde ikke falt langt fra stammen. Stadig oftere så Jamie glimt av Larry i datteren, og hun visste at det ikke ville ta lang tid før Hannah vant alle diskusjoner hun engasjerte seg i. Når Hannah begynte på college, ville nok hun og Larry oppdage hvor like de var og bli gode venner –etter at han hadde bedt om unnskyldning for at han praktisk talt hadde forlatt henne som barn. Men inntil den tid kom, måtte Jamie holde ut disse ordduellene med datteren.

–Det som går inn, må komme ut, Hannah. Det er en naturlov, og den gjelder i dette tilfellet. Vi er snart fremme. Du kan vente.

–Er du sikker på det?

Jamie dultet lett til henne med armen. –Ikke vær vanskelig. Jeg er også sliten.

–Jeg likte den gamle hytta.

–Husker du den?

–Selvfølgelig. Det var sjelden Hannah furtet, men nå stakk hun underleppen ut. –Den hadde sjel.

Jamie måtte smile. –Den nye hytta vil få to sjeler. Deg og Alison. Og tanten og onkelen din sier at den er veldig sjarmerende.

–Er vi nødt til å bo der hvis vi ikke liker den?

Jamie tenkte over det. –Nei.

–Er du sikker?

–Hvem kan være mer sikker på det? Jeg bestemmer. Det er nok av andre steder å bo. Men dette er den mest fornuftige løsningen, er du ikke enig? Byggefirmaet skal begynne å bygge Kendra og Isaacs nye hus etter plantegningene jeg har tegnet. Vi kan bo i hytta, og jeg kan være nær byggeplassen og holde overoppsyn med det hele –og lære en del samtidig.

–Hvorfor brant den gamle hytta?

–Fordi noen var skjødesløs med en sigarett. Enda en grunn til ikke å røyke.

–Du røykte.

–Og jeg sluttet.

–For godt?

–Jeg håper det.

–Hvorfor skulle du begynne igjen?

Jamie skulle ønske at de var fremme så det ble slutt på spørsmålene. –Visse ting er veldig fristende selv om vi vet at det ikke er bra for oss. Det er derfor det er lurt å la være å starte med en dårlig vane. Å la være å begynne er lett. Å slutte er vanskelig.

–Er det det samme som narkotika?

–Ikke helt, men nesten.

–Finnes det en liste over ting jeg ikke må gjøre? Så jeg vet hva jeg skal holde meg unna?

–Det lærer du deg med tiden. Og jeg skal hjelpe deg, så ikke tenk på det.

–Det er kanskje lurt å skrive det opp. Så kan jeg sjekke det en gang iblant.

–Jeg skal tenke på det.

–Alison er heldig. Hun kan sove overalt. Jeg vil også sove, men jeg må på do.

Jamie ble lettet over å se skiltet til Toms Brook. –Bare litt til nå, jenta mi. Vi er der om noen få minutter.

–Ja, det stemmer med beregningene mine. Hannah lukket øynene.

Kjøreturen nedover I-81 hadde vært landlig nok til at Jamie ble minnet på hva som var i vente. Men nå som hun svingte til side for å la Kendra kjøre først, var synet av de bølgende, grønne engene og fjelltoppene som var innhyllet i et slør av dis, en enda sterkere påminnelse om frykten hun ikke hadde delt med datteren.

Jamie hadde god selvinnsikt. Hun hadde tilbrakt et år som klient ved First Step, et rehabiliteringsprogram for rusavhengige, og siden enda flere år som rådgiver. Man måtte ha vært der selv for å vite hva klientene gikk gjennom –og gjennomskue dem. Rusavhengige var mestere i å føre folk bak lyset. Kollegene hennes hadde ikke vært tilbakeholdne når det gjaldt å liste opp feilene hennes. Hun var impulsiv og idealistisk. Hun hadde latterlig høye forventninger, spesielt til seg selv. Hun var taktfull når hun skulle være likefrem; hun var lite villig til å gi opp håpløse tilfeller og for rask til å tilgi. Hun var på en konstant søken etter syndsforlatelse.

Ron Rosario, lederen for First Step, hadde sagt det slik: –Du kommer aldri til å bli fornøyd, Jamie, ikke før du gjør en oppofrende handling som er så omfattende at selv du vil føle at du har gjort opp for deg.

Så siden hun visste det hun visste om seg selv, hadde Jamie grublet lenge på tanken om å bli surrogatmor for søsteren og mannen hennes.

Hun kunne ikke si nøyaktig når tanken hadde slått rot. I september, etter at hun hadde besøkt dem og sett hvor begeistret de var for å være sammen med døtrene hennes, hadde hun sett et intervju på frokost-tv med en kvinne som bar frem et barn for søsteren sin.

Historien hadde ikke sjokkert henne. Hun hadde fått følelsen av at et spørsmål var blitt besvart, et mirakel hadde skjedd. Hun måtte ha hatt denne tanken i bakhodet et sted uten at hun hadde vært bevisst på det. For da hun hørte kvinnen fortelle hvor fantastisk det var å kunne gi søsteren barnet hun ikke kunne bære frem selv, hadde Jamie visst uten skygge av tvil at det var hennes oppgave her i livet også.

Men hun var impulsiv. Hun var idealistisk. Hun visste det, og nå visste hun også at begge deler kunne være skadelig. Så hun hadde gått grundig til verks. Hun hadde lest alt hun fant på nettet, snakket med en rådgiver ved en fertilitetsklinikk, snakket med sin egen lege. Hun hadde snakket med Rosario –noe som kunne knuse enhver drøm hvis det ikke var hold i den. Det hadde endt med at beslutningen bare var blitt styrket.

Hun skulle gjøre dette for Kendra fordi søsteren ikke kunne bære frem et barn selv på grunn av skader fra barndommen. Hun skulle bære frem barnet hennes. Og når barnet ble født, skulle hun overlate ham eller henne til søsteren og svogeren i visshet om at ingen kunne bli bedre foreldre eller elske barnet høyere enn dem. Hun ville også hjelpe til med å skape en kusine eller fetter til døtrene sine, noe de ellers aldri ville ha fått. Sammen skulle hun og Kendra oppdra de flotte barna sine til å bli harmoniske og fornøyde voksne. Denne nye generasjonen ville få den starten som hun og Kendra ikke hadde fått. Dette skulle bli en gjenfødelse av Dunkirk-familien.

–Ok, det var kanskje å dra det litt langt.

Hannah åpnet øynene. –Hva?

Jamie skjønte at hun hadde sagt det siste høyt. –Langt ute på landet. Se her da, sa hun og slo ut med armen.

Alison jamret. Hun gjorde som regel det når hun våknet etter en lur.

–Kan du ikke kjøre litt fortere? spurte Hannah.

–Jeg vil ut! skrek Alison.

–Hold dere fast, advarte Jamie og tråkket på gassen.

Fitch Crossing Road hadde poststempel Toms Brooks, men den lille byen lå et stykke unna. Veien var smal og svingete. Husene lå spredt langs veien. Noen av dem hadde de brede, skyggefulle verandaene fra en annen tidsepoke, da innbyggerne møttes på verandaen om kveldene for å snakke sammen og fortelle historier; andre var enkle mursteinshus som satte sin lit til klimaanlegg i varmen og tv for underholdning. Men uansett hva de foretrakk, så var innbyggerne her avhengig av hverandre for hjelp og støtte. To år tidligere hadde Kendra bodd i den gamle hytta her i flere måneder og hadde fått mange venner.

Selv om den hytta ikke lenger fantes, hadde planene om å bosette seg her fast, ikke forsvunnet. Nå ville Kendra og Isaac bygge hus her. Kendra håpet å få bruk for sin erfaring som undersøkende journalist i Washington Post og jobbe frilans og kanskje skrive en bok. Isaac var leder for en miljøvernorganisasjon som var opptatt av landets elver. Han håpet å flytte kontoret hit, så å si til bredden av Shenandoah River, én av elevene som trengte hjelp.

Kendra bremset, og Jamie saknet farten og kjørte sakte etter søsteren bortover en lang innkjørsel.

–Innkjørselen er blitt bedre. Jeg tror de har utvidet den. Og grusen ser splitter ny ut.

–Det er vanskelig å sykle på grus.

Hannah hadde lært seg å sykle, men hun var ikke helt stø ennå. Jamie måtte si seg enig i det. Det var ikke lett å sykle på grus.

–Vi skal finne andre steder å sykle, lovte hun.

–Er det noen å leke med her?

–Hvis det ikke er det, skal jeg kjøre vennene dine hit.

–Hvordan skal jeg få venner nå som det er skoleferie?

–Naboene er hyggelige. Ikke vær så bekymret. Vi får nok venner.

Men selv mens hun sa det, undret Jamie seg på hvordan hun og jentene ville bli mottatt. Hvis ikke Kendra valgte å være fullstendig åpen med hensyn til surrogatbabyen, ville Jamie bare fremstå som en ugift, enslig mor. Hun visste av erfaring at ikke alle kom til å godta henne eller barna hennes. For noen var det viktigere hvordan et barn kom til verden på enn hvordan barnet var.

Men selv om sannheten ble kjent, ville det fremdeles være noen som mente at det hun gjorde var unaturlig og dermed galt. De ville ikke forstå at hun fødte søsterens barn av kjærlighet. Vel, hun håpet at de menneskene holdt seg for seg selv og ikke sa eller gjorde noe som gikk ut over døtrene hennes.

Kendra parkerte før Jamie var klar over at de var fremme. Ruinen etter den gamle hytta var borte, og Kendra parkerte i en rydning i nærheten av der den hadde stått. Til Jamies overraskelse var ikke den nye hytta, som hun hadde tegnet, å se noen steder. Men hun hadde sett den for seg ved den vestlige grensen av eiendommen.

Hun slo av motoren og gikk ut og åpnet bakdøren for å hjelpe Alison ut av bilsetet. –Er det noe du har glemt å fortelle meg? ropte hun til Kendra.

Kendra smelte igjen bildøren og kom gående mot dem. De brune krøllene gnistret i solen. Hun var smekker og elegant, til tross for fregnene og den fyldige, sensuelle munnen. Kendra tok seg bra ut uansett hva hun hadde på seg. Men Jamie visste at det som så ut som avslappet eleganse bare var en barriere hun reiste for å holde andre på avstand.

–Å, søren, det glemte jeg. Vi bygget ikke hytta di likevel. Du og jentene må nok sove i telt.

Hannah gjorde store øyne. –Har du et telt som er stort nok til oss?

Kendra rusket henne i håret. –Jeg bare erter moren din. Det er en hytte her. Men hvis du har lyst til å sove i telt en natt, så skal jeg gjøre det sammen med deg.

–Alison vil også være med, og hun blir ofte redd av lyder. Hannah så på søsteren, som gned seg i øynene. –Vi kan vente til hun sovner.

–Nei da, jeg har et telt som er stort nok og trygt nok for oss alle.

–Hva har du gjort med hytta? Jamie kunne nesten ikke vente lenger.

–Jeg tror du kommer til å like den. Kendra pekte på en vei som snodde seg gjennom skogen. –Vi kan kjøre rett opp til trammen, eller vi kan gå og strekke på bena.

–Det lille huset i den store skogen, sa Hannah. –Som den boken.

–Dette er mer Det lille huset i den bitte lille skogen. Kendra la armen rundt niesen. –Skogen her ble snauhogd for ikke så veldig lenge siden, så det var ikke så mange store trær å bekymre seg for da vi skulle velge hvor vi skulle bygge hytta. Vi ryddet vekk busker og kratt og lot de peneste trærne stå. Jeg tror du kommer til å like utsikten. Du kan se ned til elven.

–Går det bra, Hannah? spurte Jamie. Hun husket at datteren hadde sagt at hun måtte på do. Men Hannah nikket ivrig.

De behøvde ikke å gå langt. Veien svingte til høyre, og en rydning åpnet seg opp foran dem. Midt i rydningen lå hytta.

–Her er mesterverket til moren deres, sa Kendra.

Jamie stoppet for å se på detaljene. Hun hadde ikke sett for seg hytta i slike omgivelser, likevel var det perfekt. Hytta var enkel, bygd som en feriehytte til det nye huset var ferdig. Da kunne den leies ut eller fungere som kontor eller skrivestue. Hun hadde tegnet en stor veranda som gikk rundt hele hytta. Det var omtrent like mye plass der som inne. En hems var bygget over oppholdsrommet med peis. Kjøkken, bad og soverom lå til den ene siden.

–Fordi vi er så sentimentale, brukte vi noen få tømmerstokker som var igjen fra den gamle hytta som tilhørte Isaacs bestemor til takbjelker. Og steinene fra grunnmuren ble brukt til peisen. Noe gammelt i alt det nye. Kendra snudde seg mot søsteren. Men den var aldri ment for en familie, Jamie. Det vet du best av alle. Er du sikker på at du vil bo her? Du har så mange andre muligheter.

Jamie hadde overveid dem alle. Hun hadde tenkt på å flytte til et nytt sted og få en jobb i et arkitektfirma. Bli boende i Michigan eller flytte til Arlington for å være nær Kendra og Isaac mens hun var gravid med barnet deres. Hun visste at hvis hun gjorde det siste, ville Kendra hjelpe henne med jentene, og hun kunne følge svangerskapet på nært hold.

Jamie ville at søsteren og svogeren skulle se og ta del i svangerskapet, se at barnet deres vokste. Kjøreturer til og fra Michigan, eller andre steder, ville bare slite dem alle ut, særlig hvis dette første forsøket ikke lyktes.

Det siste alternativet –å flytte til Arlington, hadde bydd på andre problemer. Jamies forhold til Kendra var løfterikt, men det var mye som kunne gå galt. Hun var usikker på om forholdet dem imellom kunne blomstre hvis det ble kvalt av omsorg og dulling. Til slutt hadde hun bestemt seg for at hun ville være nær dem, men ikke for nær. Hun håpet at hun hadde valgt rett.

Jamie føyset jentene mot det nye hjemmet deres, og de satte av sted for å utforske hytta. Alison måtte løpe dobbelt så fort på de korte bena sine for å holde tritt med storesøsteren.

–Vi gjør et forsøk, Ken, men jeg tror det kommer til å gå bra. Jentene er ikke så store at de trenger så mye plass ennå. Jeg kan sove på hemsen, og de kan få soverommet.

–Det var det jeg tenkte. Men er du ikke redd for at all klatringen opp og ned blir et problem hvis… Kendra holdt inne, som om hun var redd for at det aldri kom til å skje hvis hun sa det høyt.

–Du må stole på meg. Jeg hadde ingen problemer i det hele tatt i svangerskapene. Noen få trinn opp til hemsen betyr ingenting. Jeg vil ikke at Alison skal ligge der oppe sammen med Hannah. Hun er en liten apekatt, og hun ville svingt seg fra bjelke til bjelke.

–Ja, ja, de bjelkene er solide.

Selv om Kendra forsøkte å snakke i en lett tone, hørte Jamie frykten i stemmen hennes. Livet var i ferd med å bli snudd på hodet, og så mye var utenfor hennes kontroll. Da de var barn, var det Kendra som hadde vært Jamies eneste ansvarsfulle omsorgsperson. Kendra, som var åtte år eldre enn Jamie, var blitt tvunget til å vokse opp i en fart og ta ansvaret for lillesøsteren, fordi ingen andre i den ustabile familien deres var interessert i å gjøre det. Etter å ha hatt styringen i så mange år, var det veldig vanskelig å slippe taket, spesielt nå som det sto så mye på spill. Det var merkelig og skremmende.

–Jeg vet at du helst vil passe på meg døgnet rundt, og oppvarte jentene mine, sa Jamie. –Jeg skjønner det. Men vi må ha vårt eget liv atskilt fra ditt og alt annet som skjer. Ikke vær redd. Jeg lover at du og Isaac kommer til å se mye til oss det neste året. Når dette er over og du skifter bleier, vil du kanskje ønske at vi hadde blitt boende i Michigan.

–Aldri i verden.

–Når babyen kommer, Ken, må jentene og jeg ha andre ting å bry oss om. Jeg vil at de skal se på dette som en gave vi ga deg mens vi levde vårt eget liv. Jeg vil ikke at de neste månedene kun skal dreie seg om svangerskapet. Hvis det blir slik, kommer det til å bli for vanskelig for dem… og meg å gå videre. Og det må vi jo.

–Jeg skjønner det. Kendra sukket tungt. –Men dette er så langt ute på landet. Jeg er redd for at noe skal gå galt.

Jamie tenkte på alt som hadde gått galt da Kendra bodde her. –Ja, det bør du jo vite alt om.

Kendra smilte skjevt.

–Jeg lover at vi ikke skal sette fyr på hytta. Vi skremmer vekk alle kjeltringer, og hvis vi får problemer med innpåslitne folk, anmelder vi dem til politiet. Jeg har telefon. Vi har naboer. Jeg har bil. Det er et sykehus i nærheten. Ambulanse. Det å være gravid er ingen sykdom. Kanskje vi flytter inn til dere den siste måneden. Vi får se. Men for øyeblikket må du forsøke å slappe av.

Hannah var oppe på verandaen og kikket inn gjennom vinduene. –Det er møbler der inne! Kan vi gå inn?

Hannah forsvant inn. Jamie antok at hun ville finne badet selv. Hytta var ikke stor.

–Jeg håper du liker måten jeg og Isaac har innredet hytta på, sa Kendra.

–Jeg er glad for at dere innredet den så jeg kunne sette alle sakene mine på lager.

–Du vet at hvis det er noe du trenger, så er det bare å ringe.

Jamie stoppet ved trappen opp til verandaen. Innenfra lød henrykte hvin. –Jeg kjenner deg. Hytta er kanskje liten, men jeg kommer til å ha alt jeg trenger her.

Impulsivt strakte hun ut armen og stanset søsteren før hun kunne gå inn. –Vi har ikke fått snakket sammen alene. Men vi blir nødt til å snakke sammen fra tid til annen. Jeg har ingen kvaler med hensyn til dette. Jeg vet at jeg kommer til å bære frem et velskapt barn til deg og Isaac. Og jeg vet at dere kommer til å bli verdens beste foreldre. Men det finnes ingen bruksanvisning for vår situasjon. Jeg er ganske sikker på at det ikke står noe om dette i bøkene jeg leste da jeg var gravid med jentene. Så vi må føle oss frem, og vi må gi hverandre rom. Når den store dagen kommer, vil vi være klare –alle sammen.

Kendra så ikke på henne. –Det er veldig stort, dette her, Jamie. Du er klar over hvor stort det er, ikke sant? Og hvis jeg er redd, hvordan føler du deg?

–Hvis du kommer ofte nok på besøk, skal jeg fortelle deg det. Det vil hjelpe oss begge.

–Jeg våkner midt på natten nå og lurer på hva vi har glemt å bekymre oss for. Du har rett, det finnes ingen bruksanvisning. Tenk om vi har glemt noe viktig, noe så viktig at vi verken kan gå rundt det eller over det?

–Da får vi spørre noen om å få låne et kart.

–Tenk om dette driver oss fra hverandre?

Jamie la armen rundt livet til søsteren. –Tenk om det binder oss sammen på en helt ny måte? La meg gjøre dette. La meg gi deg dette. Hold fast ved troen på at alt kommer til å gå bra.

–Kanskje dette skyldes hormonene? Både Kendra og Jamie hadde fått injeksjoner med hormoner for å regulere menstruasjonssyklusen og forberede implantasjonen. Kendra hadde eggene, og Jamie hadde livmoren som et perfekt utviklingsmiljø. Begge hadde vært gjennom en rekke tester og hormonkurer. Ingen av dem hadde likt den delen av prosjektet, og Jamie tok fremdeles progesteron for å forbedre sjansen for at egget skulle feste seg.

–Kanskje du rett og slett forbereder deg på å bli mor, sa Jamie. –Jeg kan garantere at du kommer til å være bekymret hele tiden.

Alison slo døren på vid gap og kom ut på verandaen. –Mamma, det er køyesenger!

–Uff, enda mer å bekymre seg for, sa Jamie. –Kommer Alison til å klatre opp i overkøya med Hannah og falle ned?

–Det er de tryggeste køyesengene på markedet. Jeg har undersøkt.

–Der ser du. Du kommer til å bli verdens beste mamma. Konsentrer deg om det og la meg ta meg av bagatellene.

–Som å føde?

Jamie kjente en varm strøm av kjærlighet og håpet at de kom til å stå hverandre like nær i månedene som kom. Hun klemte armen hennes. –Det kommer til å gå helt fint, Ken. Det lover jeg.

Hun håpet inderlig at hun fikk rett.

